Dɔmkuo kɛseɛ Mmarahyɛbadwafoɔ a na wɔwɔ Mmarahyɛbadwam a na wɔretoatoa aba a wɔreto atia Ↄsoafoɔ a ɔhwɛ Sikasɛm Soɔ, Ken Ofori-Atta no sɔre firii hɔ berɛ a na wɔreto aba no.
Dɔmkuo kɛseɛ no sɔre firii hɔ no nti, amma Mmarahyɛbadwafoɔ no antumi anto amanebɔ a Ad-hoc agyinatukuo nnipa nnwɔtwe no de too dwa no so aba.
Dɔmkuo Kɛseɛ no Kannini, Osei Kyei-Mensah Bonsu a ɔdii kan sɔre firii hɔ maa afoforɔ toaa soɔ no kyerɛɛ mu sɛ, ne nkurɔfoɔ no ntumi ntena saa dwumadie no mu bi.
Ↄkyerɛ mu a, Dɔmkuo Ketewa no de gyidie bɔne na ɛyɛɛ saa nhyehyɛeɛ yi tiaa Ↄsoafoɔ a Ↄhwɛ Sikasɛm Soɔ no sɛdeɛ ɛbɛyɛ a wɔbɛtu no afiri adeɛ so, ɛno nti animguaseɛ kɛkɛ na wɔpɛ sɛ wɔde gu Owura Ofori-Atta. Ↄde kaa ho sɛ, sɛdeɛ Pontuis Pilate hohoroo ne nsa no, saa ara na wɔn nso bɛhohoro wɔn nsa afiri wei ho.
Sɛ yɛbɛkae a, mpɛn pii na firi a wɔpɛ sɛ Ↄsoafoɔ a Ↄhwɛ Sikasɛm Soɔ, Ken Ofori-Atta firi ne dibea so anaa wɔpam no ɛsiane sɛ wantumi anyɛ n’adwuma yie antoto ɔman yi sikasɛm yie no akukuru.
Dɔmkuo kɛseɛ no nso ayeyɛ nhyiamu ahodoɔ pii a na wɔde reka akyerɛ ɔmampanin no sɛ ɔnyi ne nua no mfiri n’asɛdeɛ a ɛno ne sɛ ɔhwɛ ɔman no sika kotokuo soɔ no so, ɛnyɛ saa mmerɛ rekɔ anim no aban no bɛhwere n’akyikaa a wɔwɔ ma no wɔ ne dwumadie mu no.
Dɔmkuo Kɛseɛ yi abisadeɛ a na wɔde rehwehwɛ sɛ anka wɔbɛyi Ↄsoafoɔ a Ↄhwɛ Sikasɛm soɔ no afiri ne didea soɔ no akyiri no, NDC Mmarahyɛbadwafoɔ no yɛɛ nhyehyɛeɛ de tiaa no a wɔpɛ sɛ wɔde abatoɔ hwɛ sɛ ɔfata dibea no anaa ɔmfata.
Wɔdanee asɛm no maa agyinatukuo a wɔn mu nnipa yɛ nnwɔtwe sɛ wɔnhwehwɛ asɛm no mu na wɔnni.
Agyinatukuo no toaa so de wɔn amanebɔ bɛtoo Mmarahyɛbadwa anim Obubuo 25, 2022.
Afei mmarahyɛbadwam maa ho kwan sɛ wɔntoatoa adwene wɔ amanebɔ no ho na afei wɔnto ho aba.
Nanso Ↄsoafoɔ a Ↄhwɛ Sikasɛm Soɔ a ɔgyina akono no nso asane ne ti wɔ kwaadu a wɔabɔ no a ɛno nti wɔrebɛto saa aba no atia no no ho. Ↄkaa sɛ, sɛ ɔka sɛ ɔdi bem a, wɔnnye ntom, na wɔbisa wɔn a wɔayɛ saa nhyehyɛeɛ yi atia no no sɛ wɔmfa adanseɛ ne nokorɛ mmra nso a, wɔntumi nnyi ano. ℇno nti ɔnyɛɛ bɔne biara.
Owura Ken Ofori-Atta kaa sɛ NDC kuo no nni adanseɛ biara wɔ kwaadu a wɔde rebɔ no no ho. Ↄde n’adwenkyerɛ reto dwa wɔ Ad-hoc agyinatukuo amanebɔ no adwentoatoa no ho no, ɔkyerɛɛ sɛ saa dwumadie yi ama ɔman no kabimamenkabi no ho ayɛ den pa ara.
Afei, Owura Ofori-Atta hyɛɛ wɔn a wɔrebɔ no kwaadu no nkuran sɛ, wɔmma wɔn nhwehwɛmu no mu nnɔ wɔ deɛ ɛbɛsane asie mu.
Ↄsrɛɛ wɔn nso sɛ wɔmma wɔn ani nkɔ nkabom ho nsene amanyɔsɛm ne amanyɔkuo ho, na ama ɔman no anya ahoɔden.
